Næsten halvdelen af alle danskere mellem 16 og 44 år har prøvet at 'ryge en bønne', og mange tror, at hash er mindre skadelig end cigaretter.

Men eksperter slår nu fast, at jævnlig hashrygning kan være lige så farlig som at ryge 20 cigaretter om dagen. Faktisk er risikoen for at udvikle lungekræft 20 gange højere end cigaretrygning. Det skriver BBC News.

Se også:

TV: Så er det slut med at købe hash

Alarmerende

Det er The British Lung Foundation (BLF), der har undersøgt folks viden om hash og påvirkning på helbredet. Og selv om cannabis øger risikoen for både tuberkulose, akut bronkitis og lungekræft, tror 40 procent af de unge under 35 år, at hash slet ikke er skadeligt. Hele 88 procent tror fejlagtigt, at cigaretter er mere skadelige.

Resultatet bekymrer forskerne.

- Det er alarmerende, at der trods flere nye resultater om cannabis' skadelige virkning stadig er så stor en mangel på viden blandt befolkningen, siger direktør i BLF Dame Helena Shovelton.

Mere tjære og kulilte

Én af årsagerne til, at hash er mere skadelig, er, at folk typisk inhalerer dybere og holder røgen i lungerne længere tid ad gangen. Det betyder, at hashrygere inhalerer fire gange mere tjære og fem gange mere kulilte end cigaretrygere.

Enkelte undersøgelser viser også, at cannabis kan øge risikoen for at udvikle psykiske problemer som skizofreni.